OPDATERET KLOKKEN 15:50: Den 81-årige demente mand, der har været meldt savnet, er nu fundet. Det skriver Nordjyllands Politi i pressemeddelelse. Den 81-årige er fundet i god behold, og har tilsyneladende været på noget af en dagstur. Han blev nemlig fundet i Sulsted, som ligger knap 10 kilometer fra plejehjemmet i Vodskov. Manden forsvandt fra plejecenter Liselund i Vodskov klokken 8:30 tirsdag. Nordjyllands Politi har siden klokken 13 tirsdag eftermiddag søgt efter den 81-årige med fire hundepatruljer. - Han plejer at kunne gå ud alene, men personalet på plejecentret blev bekymrede, da han efter nogle timer ikke var kommet tilbage, fortæller vagtchef ved Nordjyllands Politi, Michael Elkjær. Men manden blev altså fundet efter blot et par timers eftersøgning af en hundepatrulje og er nu tilbage på plejehjemmet.
Den 81-årige demente mand, der forsvandt tirsdag morgen fra et plejecenter i Vodskov, er nu fundet.